Karembiiri Gyogo Kyaare Dagaare Zannoo Ko Sinia Haae Sakuuri

**Karembiiri Gyogo Kyaare Dagaare Zannoo Ko Sinia  Haae Sakuuri Karenderi Ata**: A peɛroo ŋa pukyaare la Ko Sinia Haae Karenderi ata Dagaare zannoo gyogo yi  a karembiiri zie. A peɛroo ŋa nyɛ la eebo a yi November 2023 te tɔ Setember 2024 vuo poɔ. A peɛpeɛrɛ sereŋ nyɔge la kanyiri kyɛ ŋmɛ a peɛroo k'o tu nɛnɛnɛ.  A peɛroo po-eŋ la doe doe poore a yi dori yeni te tɔ dori anuu. A dori kaŋa zaa maŋ taa la o yelnyɔgere kyaare neŋ a yelzu. Paaŋ yuo fo tobo ane fo nimie kyɛ kanne a kyɛlle woŋ soŋ. 

## DORI DƐNDƐŊ
1.0 Kyɛyuobu

Ko Sinia Haae Sakuuri e la Sɛkondere Sakuuri naŋ be Ɔpa Wɛse irigyin, Nandom Munisipal poɔ. A Sakuuri are la sobiri noɔre ka neɛ pare a Mareya taŋe fe͂e͂ kyɛ gɛrɛ Gyerebaa a nudoloŋ sɛŋ. N naŋ da peɛre Pelpuo Richard naŋ e a karemazuzeɛ a Ko Sinia Haae Sakuuri January 15, 2023 kyaare ne wagere na a Ko Sinia Haae Sakuuri naŋ piili, O yeli ka a sakuuri piili la 1994 yuoni ne sakubiiri bondirii maale diibu. A sakuuri da piili ne la zannoo parɛɛ anaare; "General Arts, General Science, Business ane Home Economics". Ka a da wa ta la wagere kaŋa ka a "General Science" wuluu moremore a yi karemamine naŋ da ba kyebe ane a zannoo boma mine naŋ da senne a zannoo parɛɛ na. A karemazuzeɛ naŋ da piili ne a sakuuri la Edmond K. Puoviel. Gɔbenɛnte pa͂a͂ da piili maala la bondirii korɔ karembiiri 2006 yuoni. Pampana, a Sakuuri taa la karembiiri kɔɔre awae ne lezaɛ anaare (980).

1.1 Peɛroo Paabo

Ali (2016:1), yeli ka Dagaare e la kɔkɔre yeluu bee mannoo kaŋa naŋ taa muni ko a yelbe ne a kyɛllebe. Kɔkɔre e la andonɛɛ zaa yipɔge. O e la yipɔge bone naŋ maŋ baara wagere zaa kyɛ a baabo maŋ yi la nimizeeloŋ na naŋ be o zannoo poɔ teseŋ o kannoo ane o sɛgebo ka a taa sori ka o kpɛ gama poɔ. N sereŋ nyɛ la o yeluuŋ ŋa e yelmeŋɛ ka a pãã seŋ ka a e kparaama ka a kɔkɔre yelbe iri goɔŋ poɔ kyɛ taa nimizeɛ ne o zannoo. Dagaare naŋ yi saŋa na te tɔ zenɛ la pa͂a͂ da tuo ma gaa ne Ko Senia Haae Sakuuri ka N te wuli ka n Yuniveniti karemamine kaa nyɛ. A wulluu poɔ la ka N da nyɛ gyogo bee yel-erre a karembiiri zie Dagaare zannoo vuo poɔ.

1.2 Peɛroo Ananso

Nembɛrɛ maŋ yeli ka ba ba maala yelsoŋ, kyɛ lɛ meŋ pãã la, ka yeliŋ ba sãã o koŋ baŋ maale. Lɛ ne o zu la ka nembɛrɛ meŋ maŋ yeli ka, ka fo peɛ ba yulo, fo ba yire sakõɔ poɔ buuro tɛne. A peɛroo ŋa ananso la ka N gyɛle baŋ Ko Sinia Haae karenderi ata karembiiri gyogo ananso kyaare ne Dagaare zannoo. N da nyɛ la a yeli ŋa ne nimiri, wagere na Dagaare wulluu naŋ da ta ka N na gaa wuli ba, ka ba maŋ moremorɔ a karendieŋ. Azuiŋ, N peɛroo are ka n baŋ a karembiiri gyogo ba naŋ taa kyɛ bɔ sobie naŋ na baŋ soŋ kpinni a vũũ ŋa naŋ vuulo a Dagaare zannoo Ko Sinia Haae Sakuuri karenderi ata poɔ.

1.3 Yelpeɛra Tɔnɔ

Dagaaba maŋ yeli ka saabo yɛlloo zuiŋ la ka ba maŋ sa͂a͂ saabo. A gane ŋa na vɛle la kyɛ pɛlle karembie la karembie zaa naŋ zanna Dagaare kɔkɔre ka ba maaleŋ nyɔge Dagaare zannoo ne nukpara. A peɛroo ŋa na la soŋ la karemamine na naŋ be sakue poore wullo Dagaare ka ba soŋ dɛnne ba karembiiri gyogo kyɛ vɛŋ ka ba zanne a kɔkɔre ane nimizeɛ. A gane ŋa meŋ na iri la teɛrɛ mine bare kyɛ vɛŋ ka ba taa nimizeɛ ne a kɔkɔre zannoo. O na la vɛŋ la ka karembiiri baŋ sonnoŋ na mine naŋ be a kɔkɔre zannoo poɔ. O meŋ na soŋ la bidɔgereba ane karembiiri naŋ taa teɛrɛ mine kyaare Dagaare zannoo ka ba leɛ a bare. A gane ŋa meŋ na baŋ soŋ la n taaba Yuniviniti biiri, ane peɛrepeɛreba ka ba peɛre a yeli ŋa tɔ ziiri mine. O meŋ na baŋ vɛŋ la ka karembiiri Sinia Haae Sakuuri baaroo e-nyɛ paasebo zɛge zu.

1.4 Peɛroo Yelkɔlageraa

A peɛroo zie e la Ko Sinia Haae Sakuuri. N kaa iri la a sakuuri ŋa n peɛroo vuo poɔ bonso o maaleŋ pukyaare la karembiiri gyogo kyaare ne Dagaare zannoo Ko Sinia Haae Sakuuri poɔ. A peɛrɛ na tu la vuo zaa naŋ senne ka a yelpeɛraa nyɛ eebo. 

1.5 Peɛroo Soorebie

Koɔraa zaa maŋ gaa la weɛ ne o yeltuuri. Tonnoɔre zaa meŋ maŋ taa la toribogi. Azuiŋ, a peɛpeɛrɛ meŋ ŋmaa la toribogi ko omeŋɛ ka a na soŋ o toma. A peɛroo ŋa pukyaare la karembiiri gyogo kyaare ma kɔkɔre (Dagaare) zannoo Ko Sinia Haae Sakuuri karenderi ata poɔ. A soorebie ama la ka N na de ka a leɛ fentelɛ kyaane ma a peɛroo ŋa sobieŋ;

a. Wola tɔ nyaabo ka Ko Sinia Haae karenderi ata nyɛ Dagaare zannoo ka o waa?

b. Boŋ daanoo la na baŋ leɛre a karembiiri gyogo kyaare Dagaare zannoo Ko Sinia Haae karenderi ata poɔ?

1.6 Yelpeɛraa Yelwonaa

Nembɛrɛ na maŋ yeli ka, pɔntere ba zoro ŋmenaa weɛlɛ ka yeltuo kaŋa naane. A yuoni ŋa, 2023/24 uoni wagere, N naŋ da gaa ka N te wuli Ko Sinia Haae Dagaare  karembiiri la ka N te nyɛ ka ba taa gyogo mine kyaare ne Dagaare zannoo. A gyogo mine N naŋ da nyɛ la, karendie toma ba toŋ baaroo, soorebie ba sooroo a Wulluu poɔ, Dagaare kɔkɔre ba yelbu a zannoo vuo poɔ, karendie poɔ ba zemmo ane ba waabo zannoo vuo poɔ, karembiiri ba yagroŋ zannoo vuo poɔ. karembiiri maŋ nyɛɛ a kɔkɔre zannoo ba taa tɔnɔ ba nyɔvore poɔ, ba meŋ maŋ nyɛ la Bɔrefɔ zannoo taa tɔnɔ yaga gaŋ Dagaare zannoo, yaga zaa ba maŋ taa enyuo Dagaare zannoo vuo poɔ, ba ba nyɛ ananso kaŋa zaa kyaare Dagaare sããkonnoŋ ane yipɔge zannoo. A yelbalaa ŋa la tɔ dambēɛ eŋ ma ka N boɔrɔ ka N peɛre baŋ a ananso kyɛ bɔ sobie mine naŋ na baŋ soŋ kpinni a vūū ŋa kyaare a Dagaare zannoo a Ko Sinia Haae Sakuuri poɔ.

1.7 Peɛroo Yelwonni

Dagaaba maŋ yeli ka ba ba koorɔ ŋmaalee ne laare. Ka yelwonaa gamiri meŋ ba tara seɛ. Ka Tekoliŋkoluoraa meŋ maŋ yeli ka kpaare la maŋ mīī ka fo di boŋkãã. Ba naŋ ba kyeɛrɛ teŋɛ dayeni ka tɛnzeɛ saana. Kyɛ lɛ la, N viiri la viiruu yoŋ lɛɛŋ haali ka gbɛɛ da e bombaara ka a da na baare la. A Sakuuri piiluu yoŋ yɛlɛ N naŋ da boɔrɔ a karemazuzeɛ potuuro zie deɛ da waa la pɔgesara N naŋ da boɔrɔ. O ba maŋ taa parezennaa. Wagere zaa ka maa wa gaa kyɛ N ba maŋ pɔge o. A ayi soba meŋ da la a wagere bonso, N naŋ da ba maaleŋ taa a kpaŋkparema zu sɛgebo gɔɔloŋ, a da vɛŋɛɛ ka a peɛroo da ba gɛrɛ nimitɔɔre teseŋ lɛnɛɛ N naŋ da boɔrɔ.

## DORI AYI

### DANSƐGEREBA SƐGERE GYƐLEBO
2.0 Kyɛyuobu.

Nembɛrɛ maŋ yeli ka ba ba dɔgerɔ biyuori; a bie meŋɛ la maŋ iri yi te bɔ o yuori. Kyɛ yelmeŋɛ la, dansɛgerebɛ daŋ ŋmɛ la kpɛlle a yelzu ŋa eŋɛ, kyɛ o naŋ e ŋa tampii naŋ sɛgere n nyambikɔbɔŋ la so ka N meŋ ŋmeɛrɛ kpɛlle kyaara ne o. Neɛ koŋ baŋ sɛge peɛroo ŋa tɔ ka o ba kpɛ dansɛgerebɛ naŋ sɛge yɛlɛ kyaare ne a yelzu ŋa. Azuiŋ, a peɛrepeɛrɛ kaa la dansɛgerebɛ yɛlɛ ba naŋ yeli kyaare ne a yelzu ka a na teɛ o ka o ta wa ŋmeɛrɛ kɛkɛrɛɛ weɛ lɛ.

2.1 Kɔkɔre Tɛgɛ.

Ali (2016:2), yeli ka kɔkɔre e la yeluŋ bee mannoo kaŋa naŋ taa muni ko a yele ane a kyɛllɛ. O la yeli ka o na baŋ waa la gɔnne, mannewuluu bee sɛgere. Ali la yeli paale la ka kɔkɔre e la duor-eŋ bone nensaala naŋ maŋ de woŋ kyɛ meŋ tere duoro. Ama, duoro emmo meŋ na baŋ waa la bondemannewullaa teseŋ tammo naŋ yagele tulimo bee endaa nandaa eebo kaŋa naŋ taa muni kaŋa ko boorɔ mine teseŋ; zu gɔgebo wuli ka o soba sage la yelkaŋa. Yelmeŋɛ N sereŋ sage de la Ali yeluu ama bonso Dagaare naŋ e kɔkɔre ko Dagaaba sereŋ taa la a yelsoore ama o naŋ yeli.

Owu-Ewie (2006:21-22), manne ka kɔkɔre la neɛ naŋ de o noɔre pɛnnoo di ne dɛmɛ ko o tɔsobɔ ka o teɛ a seɛ. Lɛnso kɔkɔre kɔlage la nensaala nyɔvore yɛlɛ. Ka teneŋ ba di dɛmɛ te koŋ baŋ taa kɔkɔre. A dɛmɛ poɔ la ka te maŋ baŋ kɔkɔre a de yele ne yɛlɛ korɔ taa, a pɛlle taa nimie, a baŋ yɛlɛ tɛɛtɛɛ te nensaleba nyɔvore poɔ. Maa teɛroŋ poɔ yelmeŋɛ sereŋ la bonso ka fooŋ boɔrɔ ka fo zanne kɔkɔyuo, see ka fo maŋ yeli o fēēfēē ka lɛ naane fo na baŋ teɛ la a yelbie mine ba naŋ maŋ yele seɛ kyɛ fo koŋ baŋ yeli a.

Encyclopedia (2002), yeli ka kɔkɔre e la yeluu kaŋa nensaaleba naŋ maŋ sage de ka ba zaa yele bee sɛgerɛ. O manne wuli ka a yeluu ŋa la ka ba maŋ de tuuro ne ba sããkommine yeltuuri. A yeluuŋ ŋa taa la kpɛzie a peɛroo ŋa poɔ bonso, kɔkɔre zaa taa la yuori. 

Bodomo (2002:165), manne wuli ka Dagaaba kɔkɔre ba waa kɔkɔkpɛgelaa a Gaana kɔkɔrɛɛ poɔ. Ka o e la kɔkɔre naŋ are o yoŋ. Lɛnso, o yelbie sɛgebo, ka a seŋ ka neɛzaa naŋ sɛgerɛ maŋ sɛge ka a tori ne lɛ o toori naŋ woŋ. O yeli ka o teɛroŋ poɔ, Dagaare sɛgerɛ zaa bee zanna ferebo toma la ka o baŋ a yelbie ane a sɛgere velaa. N meŋ sereŋ nyɛ la ka a yeluu ŋa waa yelmeŋɛ bonso, ka neɛ na sɛge bee kanne Dagaare ne lããfeɛ, see ka o soba baŋ o yelibu soŋ. A Bodomo meŋ la yeli poɔ la ka a kɔkɔkpɛgelɛ a Dagaweɛŋ piili la wagere na Dagaaba saakompare naŋ da ŋmɛ yaare, a zeŋ zi tɛɛtɛɛ. O manne wulee ka kɔkɔkpɛgelɛ mine la Dagara, Waale, Birifor, Nandɔnneŋ ane Losaaleŋ. A yeli ŋa sereŋ e la yelmeŋɛ bonso N naŋ gaa ka N wuli a karembiiri Ko Sinia Haae Sakuuri poɔ, wagere kaŋa ka maaŋ yeli Nandomɛɛ, karembiiri bana naŋ ba yi Nandɔm paaloŋ, a maŋ eɛ tuo ko ba ka ba teɛ bone na N naŋ yele seɛ ka a pãã da e feroo ka N maŋ yeli a Dagaare.

2.2 Dagaare Gama Poɔ Kpeɛbo.

Ali (2016:1), manne wuli ka Dagaare gama poɔ kpeɛbo piili la Faaramine Dagapaaloŋ waabo 1930 poɔ. Ziiri na ba naŋ da daŋ zeŋ la (Gyerebaa ane Kaleo) kɔkɔre la ka ba da sɛge ne a Dagaare. Ka ba daŋ yuo la karekyeesere Sakuuri Gyerebaa poɔ a tasogɔ wuo gaa Kaleo, a na wuli ba a kɔkɔre kannoo ane o sɛgebo ka ba maŋ tõɔ kanne a Ŋmene yelnoore a ŋmɛ a yaare. A Faaramine gama ama yoŋ la da gore, ka ba da de ana. Ŋaa la so a zenɛ Dagaare ŋa zannoo ane o sɛgebo a gama poɔ. Maa eŋ nyaaboŋ, ka faaramine da ba taa teɛre bee gyog-sonneŋ kyaare a kɔkɔre, o da koŋ baŋ kpɛ a gama poore ka ba maŋ de o kanna Ŋmendieŋ ane karembiiri wulluu Sakue poɔ.

Donɛɛ tonnoɔre na naŋ kaara ganzanne ane yipɔge/lesiri (UNESCO,1988), kpãã la neɛzaa a yeli ka a veɛlɛ ka karembie zaa maŋ piili Sakuuri ne a bibile kɔkɔre te ta wagere na o yɛŋ naŋ yuo. A kpaaroŋ ŋa ne o zu da maaleŋ kpãã la karembiiri ka ba ta erɛ dakyɛ ne a ma kɔkɔre zannoo. N sereŋ sage la a yeluu ŋa bonso ka bibile iri teɛre bee gyogo zaa ba naŋ taa kyaare bamenne kɔkɔre zannoo kyɛ zanne o sakuuri piiluu saŋa, o yɛŋ na yuo la ne a kɔkɔre yeluu, sɛgebo ane o kannoo o nyɔvore poɔ. 

2.3 Karembiiri Mannoo

Oxford Dictionary mannɛɛ la ka noba naŋ be sakuuri poɔ zanna bee kanna gama. N meŋ teɛroŋ, karembiiri la noba bee noba naŋ kpɛ Sakuuri poɔ bee zannoo poɔ a taa gɔɔloŋ ba zannoo poɔ.

2.4 Gyogo

McKenzie (2008:18), meŋ manne wuli ka gyogo maŋ yi la lɛ kɔkɔre zanneba teɛroŋ ba naŋ taa kyaare ne ma kɔkɔre zannoo, a kɔkɔre yelbe ane lɛ a kɔkɔre zanne duobu naŋ seŋ. A yi McKenzie yelyaga poɔ, maa eŋ nyaaboŋ, gyogo maŋ yi la lɛnɛɛ a kɔkɔre na naŋ baa do ta. Gyogo a karembiiri naŋ taa ko a kɔkɔre baabo ane puliŋ sigibo ba waa yeni. Ane a zu meŋ la, ka kɔkɔre taa kɔkɔkpɛgelɛ yaga, karembiiri meŋ na taa la teɛrɛ mine kyaare ne o zannoo.  

Owu-Ewie ane Edu-Buandoh, (2014:25), manne wuli ka gyogo kyaare kɔkɔre zannoo ane bammo kyaare kɔkɔ-yiiluŋ soba eɛ yelnimizeɛ kaŋa naŋ ferɛ zanzanneba. Yelmeŋɛ sereŋ la maa nyaabo poɔ wuli ka noba yaga maŋ taa la gyogo tɛɛtɛɛ kyaare ne kɔkɔre gaŋ a zaa kɔkɔre naŋ taa kɔkɔkpɛgelɛ yaga a zannoo poɔ.

Ajzen (1993:4), mannoo poɔ wuli ka gyogo la teɛroŋ kaŋa nensaaleba naŋ maŋ taa kyaare yelkaŋa bee boŋkaŋa naŋ taa sonnoŋ bee faaloŋ kaŋa. Gyogo e la sagedeebo neɛ naŋ maŋ taa kyaare ne yelkaŋa, boŋkaŋa bee ko neɛkaŋa. Maa teɛroŋ, Dagaaba laŋkpeɛbo poɔ neɛ zaa maŋ taa la teɛroŋ bee sagedeebo kaŋa kyaare yelkaŋa bee boŋkaŋa.

Longman Dictionary of Applied Linguistics (1992:119), manne wuli ka kɔkɔre gyogo la yel-erre mine a kɔkɔre zanzanneba ane yelibe naŋ maŋ taa kyaare ne ba ma kɔkɔre bee kɔkɔrɛɛ mine. Maa eŋ nyaaboŋ, gyogo ama na baŋ pukyaare la lɛ kɔkɔre zannoo naŋ zɛge do ta ane sieree naŋ na be a kɔkɔre zannoo poɔ.

Buschenhofen (1998:93-119), naŋ peɛre karembiri gyogo kyaare Bɔrefɔ zannoo a yi yomo pie ne ayi ane yuombaara Yuniveniti karembiiri Papua New Guinea nyɛɛ ba gyogo veɛle kyaare Bɔrefɔ zannoo. O nyɛɛ gyogo tɛɛtɛɛ mine kyaare Bɔrefɔ zannoo. Yelmeŋɛ sereŋ la a o peɛroo ŋa bonso, ka fooŋ ba nɔŋe neɛkaŋa kyɛ a daana na maŋ taa la yele mine o naŋ maŋ erɛ ka fo nɔŋaa. Lɛ ne o zu la, karemabiiri na baŋ taa la teɛre balaa mine kyaare kɔkɔre kaŋa kyɛ baŋ taa yelsonneŋ mine kyaare a kɔkɔre na lambori mine.

Zainol (2012:119-134.), peɛre la karembiiri gyogo kyaare ne Bɔrefɔ zannoo naŋ taa yɛlɛ mine kyaare ne nensaala boorɔ (dɔɔ bee pɔge), zannoo parɛɛ ane a zannoo wagere. O da nyɛ la tɛɛtɛɛloŋ mine a yɛlɛ ama poɔ. Lɛ wuli ka nensaala boorɔ zaa maŋ taa la o gyogo kyaare ne kɔkɔre zannoo bonso teɛroŋ na karembi-pɔgeba naŋ taa kyaare kɔkɔre zannoo koŋ baŋ yi ne teɛroŋ na bidɔba naŋ taa. Yelmeŋɛ sereŋ la bonso karembie la karembie zaa maŋ taa la zannoo parɛɛ ane zannoo wagere na naŋ senne o wulluu bee kannoo.

Owu-Ewie ane Edu-Buandoh (2014:1-25), peɛroo wuli ka ba da de la soorebie ane nimie pataa ka a e a ba peɛroo sobie ka ba peɛre a Gaana Sinia Haae Sakue gyogo kyaare ma kɔkɔre zannoo, lɛ a Sinia Haae Sakuuri zannoo naŋ duoro saa ne a gyogo na ane sobie naŋ na baŋ soŋ leɛre a gyogo ama ba naŋ taa kyaare ma kɔkɔre zannoo. Yɛlɛ ba naŋ da nyɛ a peɛroo poɔ la, dɔgereba, kɔkɔ-yiiluŋ karemamine ne karembiiri ane neɛ la neɛ zaa da taa la gyogo ko ma kɔkɔre zannoo Sinia Haae Sakuuri poɔ. A gyogo wulluu da yi la ba yelyelii poɔ. A peɛroo da baare ne la sobie naŋ na baŋ soŋ leɛ a gyogo teseŋ wulluu bonteɛre maaloo. N nyɛ la ka noba bama peɛroo sereŋ wuli ka gyogo kyaare ma kɔkɔre zannoo ba maŋ yi karembiiri yoŋ zie kyɛ Karemamine meŋ naŋ be a sakue poɔ meŋ maŋ taa la gyogo kyaare a kɔkɔre zannoo ane o baabo a Gaana sakue poɔ. 

N nyaaboŋ, gyogo e la noba teɛre mine ba naŋ taa kyaare ne kɔkɔ-yiiluŋ soba (Bɔrefɔ ane French) zannoo. N peɛroo a vuo ŋa poɔ taa la yitaaloŋ ne Owu-Ewie ane Edu-Buandoh peɛroo ba naŋ peɛre bonso N peɛroo pukyaare la karembiiri gyogo kyaare Dagaare zannoo Ko Sinia Haae Sakuuri karenderi ata poɔ.

Andoh-Kumi (1997:20), yeli ka wagere mine karembiiri e-nyɛ sɛge ka a ba tori Bɔrefɔ ane zannoo parɛɛ mine maŋ yi la karembiiri naŋ maŋ de ba ma kɔkɔre (Dagaare) erɛ ne yelzaa ba zannoo poɔ. A yeluu ŋa Andoh-Kumi naŋ yeli, ba taa kpɛzie n peɛroo poɔ, bonso a ba wuli ka karembiiri Dagaare zannoo la maŋ vɛŋ ka ba maŋ toɔna paasera ba baaroo e-nyɛ bee e-nyɛ la e-nyɛ zaa ba naŋ maŋ sɛge. Ka neɛ maaleŋ kaa nyɛ soŋ, karembiiri na naŋ zanna a Dagaare ane Bɔrefɔ zannoo maŋ zɛge do   la saa gaŋ bana naŋ zanna a Bɔrefɔ yoŋ bee zanna zannoo parɛɛ mine.

Guerini (2007:1-27), peɛroo kyaare la Yuniveniti karembiiri gyogo kyaare kɔkɔre zannoo Legon Yuniveniti poɔ. O da nyɛ la ma kɔkɔre (Dagaare, Twi, Dagbani, Gonja, amk) naŋ waa kɔkɔre na ba naŋ na maŋ de ka a e a kɔkɔre a wulluu ne zannoo Gaana Sakue koŋ nyɛ sagedeebo yi ne sakubiiri banaŋ na taa gyogo ka ma kɔkɔre ba senne ka o e kɔkɔkpoŋ wulibu ane zannoo lamboriŋ, kyɛ ba maŋ nyɛ la Bɔrefɔ ka o waa kɔkɔkpoŋ wulluu ane zannoo Gaana Sakue poɔ.

Federica (2008:24), yeli ka ka neɛŋ kaa Gaana Sakuuri baabo naŋ be lɛ, karemamine, banaŋ naŋ wullo karembiiri, banaŋ naŋ wullo sakubɛrɛ aŋa kɔlagyiri, Sinia Haae, Gyunia Haae ane Peraamere sakue, ba taaba mine naŋ be a toŋyobo poore mine maŋ erɛ ba la seɛ laara bonso, ba maŋ nyɛ la ka tekyɛre toma ba taa tɔnɔ, ba maŋ yeli ka naa e wola toma la. A gyogo ŋa waa la yelnimizeɛ naŋ koorɔ karembiiri seere kyaare ne tekyɛ toma.

Bamgbose (2000:22), meŋ peɛre nyɛ la ka a wuli ka gɔmenɛnte ba maaleŋ taa nimizeɛ kyaare ne tekyɛre banaŋ na wullo kɔkɔre gbɛɛ yaga, ŋaa maŋ vɛŋ la ka karembiiri ba maŋ taa ennyagere a zannoo poɔ ka ba maŋ de a ba tekyɛre, gaŋ a zaa Dagaare karemamine, lorɔ ne nuuri.

Owu-Ewie (2017:1-25), meŋ yeli ka wulluu bonteɛre ba kyebe teseŋ gama ane enfuomo boma mine. Wulluu bonteɛre la ka karemamine maŋ de wullo ne karembiiri. Owu-Ewie yeluuŋ sereŋ taa la kpɛzie a n peɛroo ŋa poɔ bonso, wulluu bonteɛre teseŋ enfuomo mine naŋ maŋ be karata-yɛloŋ poɔ maŋ soŋ la ka karembiiri na naŋ da ba taa ennyagere a zannoo poɔ ka ba enne yuo. Ba mine maŋ zanne yi ne la a karema yelyelii poɔ, ka ba mine meŋ zanne yi ne ana a karemamine naŋ sɛgerɛ a dankyinsɛgeraa zu, ka ba mine meŋ maŋ zanne yi ne wulluu bonteɛre teseŋ enfuomo na a karema na maŋ de wuli ba a zannoo vuo poɔ. 

2.5 Daanoo Mannoo 

Kissau (2006:73-96), yelyaga kyaare daanoo kɔkɔre yiiluŋ soba peɛroo poɔ la nimizeeloŋ, faŋa, ane yelsonne na zaa neɛ naŋ taa kyaare kɔkɔre zannoo yi a soba nɔmmo ane gyeremɛ o naŋ taa ko a kɔkɔre.

A noba bama peɛroo poɔ N nyɛ la dannoo ka o waa yel-erre mine naŋ maŋ pɛllɛ bee yuoro karembiiri enne kyaare kɔkɔre zannoo, kyɛ ka maa peɛroo lamboriŋ ka a kɔkɔre e Dagaare.

2.6 Daanoo Parɛɛ.

Gardner ane Lambert (1972), wuli ka kɔkɔre daanoo waa la parɛɛ ayi ka ana la boɔbo daanoo ane eŋkyere daanoo.

Boɔbo Daanoo.

Gardner ane Lambert (1972), manne wuli ka boɔbo daanoo waa la daanoo na zaa neɛ naŋ taa ko omeŋɛ boɔbo kyaare kɔkɔre zannoo teseŋ toma zuzeɛ, saŋyɔɔ-duobu, paati paati kpeɛbo ane paaloŋ poɔ nendeɛre. A lɛ pãã wuli ka, boɔbo daanoo maaleŋ pukyaare la nensaala nyɔvore boɔbo teseŋ tɔnɔ na naŋ be kɔkɔre zanne baaroo poɔ. Ka a pãã wuli ka tɔnɔ naŋ na be kɔkɔre zannoo poɔ la maŋ fere tɔ ennyagere mine eŋ zanneba ka ba maale eŋ faŋa a kɔkɔre zannoo. A yi  nobɔ bama yeluu poɔ, maa nyaabo la boɔbo daanoo e la karembiiri naŋ zanna ba ma kɔkɔre ka a ba e bonzaa eŋa naane kyɛ waa bamenne nyɔvore boɔbo eŋa teseŋ gɔbenɛnte toma nyaabo, Naaloŋ diibu, amk.

Shaw (1989:21-33), peɛre kyaare la Singapore, India ane Thailand yuombaara karembiiri gyogo kyaare Bɔrefɔ zannoo. A peɛroo poɔ o naŋ da de soorebinarebinni, o da nyɛ la karembiiri da taa gyogo veɛle kyaare ne Bɔrefɔ zannoo kyɛ ka daanoo naŋ na vɛŋ ka ba taa gyogo veɛle ŋa la boɔbo daanoo. 

N peɛroo ŋa maale pukyaare la Shaw's peɛroo. A yi o peɛroo poɔ, N nyɛ la kaanyɛferoo yelbullo ata mine kyaare neŋ kɔkɔre zannoo teseŋ; Gyogo, Sub-Sahara Africa noba la maale taa la gyog-sonne ane nimizeeloŋ yaga ko Bɔrefɔ zannoo te gaŋ bamenne ma kɔkɔre zannoo, Gyoge-sonne kyaare Bɔrefɔ zannoo maale pukyaare la nimizeɛ naŋ na be boɔbo daanoo. Azuiŋ, n peɛroo ŋa maale pukyaare la gyogo ane daanoo kyaare ma kɔkɔre (Dagaare) zannoo Ko Sinia Haae Sakuuri karenderi ata poɔ.

Eŋkyere Daanoo.

Enkyere daanoo meŋ wuli ka karembiiri maŋ taa la bamenne daanoo kyaare kɔkɔre zannoo ka bonzaa eŋa naane kyɛ ka a yi a kɔkɔre naŋ waa ba zēē bone, yipɔge bee ba sããkonnoŋ ka ba boɔrɔ ka ba maale baŋ a sããkonnoŋ na naŋ be a kɔkɔre poɔ nɛnɛnɛ (Masgoret ane Gardner, 2003). Enkyere daanoo meŋ na baŋ e la gyog-sonne mine neɛ naŋ taa kyaare kɔkɔre zannoo yi a kɔkɔre naŋ waa omeŋɛ bone, kyɛ zanne a kɔkɔre a boɔrɔ ka o paale a laŋkpeɛba poɔ (Gardner, 1985).

A yi ba yeluu kyaare enkyere daanoo, N nyaabo la enkyere daanoo la karembiiri naŋ zanna kɔkɔre ka a ba e bonzaa eŋ naane kyɛ ka kɔkɔre naŋ waa aŋa ba kaŋa, o baabo eŋɛ, amk. A yi a yɛlɛ ama poɔ, N sereŋ sagɛɛ la karembiiri taa la daanoo parɛɛ ayi kyaare kɔkɔre zannoo. Azuiŋ, N de la a vuo ŋa ka N peɛre nyɛ daanoo naŋ na baŋ soŋ leɛ karembiiri gyogo kyaare Dagaare zannoo Ko Sinia Haae Sakuuri karenderi ata poɔ.

## DORI ATA

#### PEƐROO DƆLƆ
3.0 Kyɛyuobu 

A dori ŋa poɔ te na nyɛ la sobie na a peɛrepeɛrɛ naŋ tu kyɛ nyɛ a yelpeɛraa iribu kpɛzie, peɛroo tontomboma, peɛroo tontomboma serendɛlloo ane nimiri yelnyɛraa.

3.1 Peɛroo Sobie

Peɛroo iruŋ la yelsɛgerebinni naŋ maŋ wuli peɛrepeɛrɛ sobie na onaŋ na tu peɛre baŋ yelwonaa kaŋa zikɔlageraa. A vuo ŋa poɔ, n teɛroŋ zaa are la noba bawola bee yelbulo awola naŋ na yeli a yɛlɛ. Noba naŋ na sage ko yelkaŋa bee noba naŋ na laŋ yeli yelkaŋa la ka N na de toŋ ne toma a peɛroo ŋa poɔ.

3.2 Peɛroo Yelkɔlageraa

Nembɛrɛ maŋ yeli ka ka fooŋ wa baŋ Kpeŋkpenlere baaloŋ ka o tēē kɔɔbo ba maŋ e tuo. Lɛnso, ka N kyɔ-iri a yelzu ŋa ka N peɛre baŋ karembiiri gyogo kyaare Dagaare zannoo Ko Sinia Haae Sakuuri karenderi ata poɔ.

3.3 Nempeɛre Iribu

A karembiiri e la lezaayi ne pie dɔgele ayopoi (57) a karendieŋ, dɔbɔ ane pɔgebɔ zaa lantaa. A dɔbɔ waa la nobɔ lezare ne bata (23) kyɛ ka pɔgebɔ meŋ waa lezare ne pie ane banaare (34). Karembiiri bama zaa zanna la Dagaare a karendie poɔ. N da kpɛ la a karendie poɔ te soore ba noɔre soorebie. A ba gyogo ane ba nɔ-iri vɛŋɛɛ ka N baŋ ka ba taa la kaanyɛferoo ba Dagaare zannoo poɔ. 

Daga 1. Nempeɛre

Nempeɛre          Dɔbɔ        Pɔgebɔ     Ba zaa lantaa

Karembiiri            23              35              57

Karemamine      01               00              01

Ba zaa lantaa    24               35               59

A daga ŋa poɔ, a peɛroo kɔlage la karema ane karembiiri Ko Sinia Haae Sakuuri karenderi ata poɔ. A peɛrepeɛrɛ karembiiri peɛroo ananso la ka o baŋ ba noɔre kyɛ kaa nyɛ tontomboma naŋ na senne a peɛroo. O da nyɛ la noɔre soorebie ane soorebinarebinni ka a e tontomboma naŋ na soŋ a peɛroo. A peɛrepeɛrɛ meŋ peɛre la a karema ka o baŋ karembiiri baaro enyɛ paasebo waaloŋ. A gyogo ba naŋ taa maŋ baŋ taa la faaloŋ a ba yuombaara gyennoo paasebo.

3.4 Peɛroo Tontomboma

Fo naŋ maŋ gɛrɛ zie a bɔ sobiri tu na, lɛ ne o zu meŋ la ka a seŋ ka neɛ naŋ erɛ peɛroo bɔ sobiri tu a tõɔ peɛre a peɛroo. Azuiŋ, N de la noɔre soorebie/kpegere sooroo ane soorebinarebinni ka a soŋ ka N kpɛ a peɛroo poɔ. N da gaa peɛre la Zuweri Gervase (15/01/2024), naŋ wullo a karendie na kyaare ne karembiiri yuombaara gyennoo paasebo yuomo mine ane karembiiri wagere la wagere zaa N naŋ maŋ gaa wulluu. 

3.5 Peɛroo Tontomboma Dɛlloo.

A peɛrepeɛrɛ tontomboma sereŋ taa la dɛlloo. A vɛŋ la ka a nempeԑrre da iri soorebinarebinni nɔɛ ka a kyaane velaa.

3.6 Soorebie

N tu la soorebie ama zie de duoro yi karembiiri zie. Peɛroo soorebie dɔlɔ taa la parɛɛ yaga, kyɛ onaŋ N naŋ nyɛ ka o taa sommo ko ma la karembiiri wuli baaroo peɛroo na karemamine naŋ maŋ de peɛre ba karembiiri zannoo yeltare. N de la soorebinarebinni ayɔpoi (07) peɛre ne karembiiri nyɛ a gyogo yiwaabo zie ane daanoo soorebie ayɔpoi (07) naŋ na baŋ soŋ kpinni a vũũ. 

A gyogo soorebie la; 

1. Fo maŋ nɔnɔ ka fo dire dɛmɛ ne Bɔrefɔ gaŋ Dagaare?

2. Fo maŋ taa la teɛre soŋ kyaare karemamine naŋ wullo Dagaare? 

3. Fo teɛre ka fo na baŋ nyɛ la sommo yi Dagaare zannoo poɔ?

4. Fo poɔ pɛllɛɛ la Dagaare naŋ waa fo ma kɔkɔre?

5. Fo teɛre ka a Dagaare fo naŋ zanna zuiŋ la so ka fo taaba maŋ erɛ fo a seɛ be?       

6. Fo poɔ maŋ pɛlle ne la neɛ naŋ zanna Dagaare?  

7. Fo poɔ pɛllɛɛ la Dagaare zannoo naŋ be Sinia Haae Sakue poɔ?

A dannoo soorebie la;

1. Fo na baŋ di la dɛmɛ ne kɔkɔyobo nobɔ?                              

2. Dagaare zannoo maŋ vɛŋ la ka fo zanne zan-parɛɛ mine mɔlɔ lɛ?                                                                                       

3. Dagaare zannoo na tõɔ vɛŋ la ka fo zanne velaa?                     

4. Fo nɔnɔ la Dagaare naŋ waa fo ma kɔkɔre?                           

5. Dagaare zannoo na tõɔ de fo la gaa ne zie na zaa fo naŋ boɔrɔ?         

6. Dagaare zannoo maŋ vɛŋ la ka fo taa zɛgeroŋ ane gyeremɛ?                                                                                         

7. Fo taa la teɛroŋ soŋ ko neɛ naŋ zanna Dagaare?                      

3.7 Nimiri Yelnyɛraa

N naŋ da boɔrɔ ka N ta taa bonnoo kyaare a peɛroo ŋa yelboɔre, N da maŋ kaara la karembiiri yel-erre a wulluu vuo poɔ kyaare ne Dagaare zannoo. N da maŋ nyɛ la ka karembiiri mine niŋe maŋ ko saa, ka ba mine gba maŋ ire yire boŋyeni boŋyeni a zannoo piiluu te tɔ o baaroo.  N naŋ da kaa ba eebo ane ba gyogo la da wuli ma a yelpeɛraa. A peɛrepeɛrɛ ananso o naŋ de nimiri kaanyaabo la, ka o kaa nyɛ a peɛroo nimiri omeŋɛ, a de manne ne nempeɛre nɔ-iri na karembiiri naŋ tere.

## DORI ANAARE

### YELPEƐRE-NYƐRE GYƐLEBO
4.0 Kyɛyuobu

A dori ŋa wuli la lɛ N naŋ laŋ nempeɛre parɛɛ mine ka a peɛroo tõɔ nyɛ parepɔgeraa. N na gyɛle wuli la, lɛ karembiiri naŋ iri a peɛroo soorebie nɔɛ ane karema nɔ-iraa kyaare karembiiri baaro gyennoo paasebo.

4.1 Karema Mannoo Kyaare Gyennoo Paasebo.

A peɛrepeɛrɛ da peɛre la Zuwere Gervase (15/01/2024) naŋ e a karema naŋ kanna a karenderi ata kyaare karembiiri baaro gyennoo paasebo yi 2019, 2020, 2022 ane 2023. A mannoo wuli la bana naŋ paase soŋ, bana naŋ ba paase soŋ ane bana naŋ ba paase togitogi. A peɛrepeɛrɛ ananso la ka o baŋ lɛ karembiiri Dagaare zannoo naŋ be. Gyogo ba naŋ taa ko Dagaare zannoo maŋ vɛŋ la ka ba zannoo gɛrɛ niŋe bee puori. Peɛrepeɛrɛ nyɛ la karembiiri ba maŋ maaleŋ paase soŋ ba baaro gyennoo ka a lɛ wuli ka gyogo na karembiiri naŋ taa kyaare Dagaare zannoo maŋ vɛŋ la ba zannoo ba gɛrɛ niŋe.

2019 yuoni, karembiiri naŋ da sɛge gyennoo baaro gama da waa la biiri lezaata ne pie dɔgle yeni (71). Ka biiri naŋ na da paase yi (A1-C6) waa lezaayi ne pie dɔgle banaare (54) kyɛ ka ba naŋ meŋ na nyɛ (D7-E8) meŋ da waa biiri pie ne bata (13) kyɛ ba banaare (04) la da ba nyɛ bonzaa (F9).  A lɛ wuli ka karembiiri ba naŋ na da paase soŋ kɔɔ poɔ e la (76.1%), ka (18.3%) meŋ la seɛ kyɛ ka (5.6%) na zaa da bonzaa.

2020 yuoni poɔ, karembiiri naŋ da sɛge yuoni baara gyennoo gama meŋ da waa la biiri lezaayi ne banaare (44). Ba naŋ na nyɛ (A1-C6) Dagaare da e la lezare ne pie dɔgle bayoɔbo (36), kyɛ ka ba na meŋ naŋ da nyɛ (D7-E8) meŋ e noba anii (08), ba kaŋa zaa ba nyɛ zagela (F9). Lɛ wuli ka karembiiri naŋ da paase Dagaare soŋ a yuoni baaro gyennoo kɔɔ poɔ eɛ (81.8%), ka ba na meŋ naŋ da tu waa (18.2%) kyɛ ba kaŋa zaa da ba nyɛ bonzaa (0%).

2022 yuoni, karembiiri naŋ da sɛge gyennoo yuoni baaro poɔ da e la biiri lezaayi ne yeni (41). Biiri lezare ne pie dɔgle banuu (35) da paase (A1-C6), ka bayoɔbo (06) meŋ da nyɛ (D7-E8), ba kaŋa zaa da ba nyɛ bonzaa (F9). Kɔɔ poɔ (85.4%) la da paase soŋ kyɛ ka (14.6%) da ba toɔŋ paase soŋ, ka (0%) da ba paase meŋ. 

2023 yuoni, karembiiri naŋ da sɛge gyennoo yuoni baaro poɔ da e la biiri lezaayi ne banuu (45). Biiri lezaayi ne ayi (42) da paase (A1-C6), biiri bata (03) meŋ da nyɛ (D7-E8), ba kaŋa zaa da ba nyɛ bonzaa (F9). Kɔɔ poɔ (93.3%) la da paase soŋ kyɛ ka (6.7%) da ba toɔŋ paase soŋ, ka (0%) da ba paase meŋ. 

4.2 Karembiiri Gyogo Soorebie

A vuo ŋa poɔ, peɛrepeɛrɛ de la Õõ bee Ai soorebie nɔ-iri peɛre ne karembiiri nyaabo kyaare Dagaare zannoo Ko Sinia Haae Sakuuri karenderi ata. A karembiiri e la noba lezaayi ne pie dɔgle bayɔpoi (57). A tabol ŋa wulo la karembiiri nɔ-iri.

zaayi ne pie dɔgle bayɔpoi (57). A tabol ŋa wulo la karembiiri nɔ-iri.

Daga 2. Karembiiri gyogo nɔ-iri

Soorebie                                                                            Õõ      Kɔɔ (%)   Ai   Kɔɔ (%)

Fo maŋ nɔnɔ ka fo dire dɛmɛ ne Bɔrefɔ gaŋ Dagaare?      34      59.6%       23       40.4%

Fo maŋ taa la teɛre soŋ kyaare karemamine naŋ wullo   45     78.9%         12       21.1%        

Dagaare?  

Fo teɛre ka fo na baŋ nyɛ la sommo yi   Dagaare             45      78.9%      12        21.1%

zannoo poɔ?

Fo poɔ pɛllɛɛ la Dagaare naŋ waa fo                                  22    38.6%      35        61.1%

ma kɔkɔre?

Fo teɛre ka a Dagaare fo naŋ zanna zuiŋ la fo taaba.        55    96.5%      02       3.5%

maŋ erɛ fo a seɛ be?                                                           

Fo poɔ maŋ pɛlle ne la neɛ naŋ zanna Dagaare?               03    5.3%       54        94.7%

Fo poɔ pɛllɛɛ la Dagaare zannoo na be Sinia Haae           03   5.3%       54        94.7%

Sakue?

Karembiiri nɔ-iri ama poɔ la ka peɛrepeɛrɛ baŋ ka ba kpoŋ zie gyogo ba naŋ taa kyaare Dagaare zannoo ba soma. Peɛrepeɛrɛ de la dɔroo dɔre ne karembiiri ka ba de Dagaare zannoo ka o leɛ ba tammo ne pīī bonso, Dagaare meŋ e la aŋa Bɔrefɔ ane ganzanne parɛɛ mine na. Peɛrepeɛrɛ da dɔre ba la ka karembiiri bare ogiruu, seɛ bee kaa ba nyɛ yɛlɛ teseŋ Dagaare zannoo ba taa tɔnɔ, Dagaare zannoo koŋ baŋ de ba gaane zie zaa, ane Dagaare zannoo naŋ e wagere sãã. O meŋ da dɔre ba la ka ba maŋ vɛŋ ba Dagaare yeluu maŋ e gyamaa gaŋ a Bɔrefɔ.O da vɛŋ la a karembiiri baŋ ka zannoo na maŋ eɛ tuo ko ba la ba naŋ maŋ taa teɛre sonne kyaare ba karema a wuluu poɔ. O da la dɔre la a karembiiri ka, Nembɛrɛ maŋ yeli ka fo nenfaa ka fo neɛ la, kyɛ ka Dagaare pãã waa wola zaa kyɛ ba kɔkɔre la. Azuiŋ, a seŋ ka ba taa popeɛloŋ ko o neŋ kyɛ nyɔge o zannoo ne nukpeɛŋaa.

4.3 Karembiiri Daanoo Soorebie

A vuo ŋa poɔ, peɛrepeɛrɛ de la Õõ bee Ai daanoo soorebie peɛre ne a karembiiri nyaabo kyaare Dagaare zannoo Ko Sinia Haae Sakuuri karenderi ata. A karembiiri e la noba lezaayi ne pie dɔgle bayɔpoi (57). A tabol ŋa wuli la karembiiri nɔ-iri.

Daga 3. Karembiiri dannoo nɔ-iri. 

Soorebie                                                                Õõ     Kɔɔ (%)   Ai    Kɔɔ (%)

Fo na baŋ di la dɛmɛ ne kɔkɔyobo nobɔ?               34     59.6%      23     40.4%

Dagaare zannoo maŋ vɛŋ la ka fo zanne                 45     78.9%      12     21.1%      

zan-parɛɛ mine mɔlɔ lɛ?                                       

Dagaare zannoo na tõɔ vɛŋ la ka fo zanne              40      70.2%    17     29.8%          

velaa.                                                          

Fo  nɔnɔ la  Dagaare naŋ waa fo ma kɔkɔre?          03     5.3%      54     94.7%

Dagaare zannoo na tõɔ de fo la gaa ne zie na         55     96.5%    02     3.5%    

zaa fo naŋ boɔrɔ?                                              

Dagaare zannoo maŋ vɛŋ la ka fo taa                   45      78.9%     12      21.1%

zɛgeroŋanegyeremɛ?                                         

Fo taa la teɛre soŋ ko neɛ naŋ zaana                   03      5.3%       54      94.7%

Dagaare?                                                             

A yi Karembiiri nɔ-iri kyaare peɛrepeɛrɛ soorebie, peɛrpeɛrɛ nyɛ la boɔbo daanoo la na baŋ leɛ karembiiri gyogo kyaare Dagaare zannoo Ko Sinia Haae Sakuuri karenderi ata. A peɛrepeɛrɛ meŋ nyɛ la karembiiri gyogo ba naŋ taa kyaare Dagaare zannoo yi la dakumo ba naŋ e kyaare Dagaare zannoo sieree. Azuiŋ, karembiiri maŋ boɔrɔ la ka ba zanne Dagaare kyɛ ba naŋ ba maŋ nyɛ daanoo mine kyaare Dagaare zannoo yi karemamine zie maŋ vɛŋ la ka ba seɛ ba maŋ mare a Dagaare zannoo. Peɛrepeɛrɛ pãã da ŋmɛ la kpɛlle ko karemamine ka ba maŋ eŋ faŋa kyɛ vɛŋ karembiiri baŋ tɔnɔ ba naŋ na baŋ nyɛ ka ba naŋ zanne Dagaare ka o kpɛ soŋ teseŋ zannoo parɛɛ mine.

## DORI ANUU

### KYOƆROO, HAKELTEƐ ANE KPULUU
5.0 Kyɛyuobu

Ka sori e tɔɔre seŋ wola zaa kyɛ o maŋ taa la baaro. A dori ŋa poɔ la ka a peɛroo vũũ na kpinni. N kyoɔre la a peɛroo tuuruŋ zaa N naŋ tu te ta a baaraa. A peɛroo dansɛgerebɛ yɛlɛ gyɛlebo, peɛroo dɔlɔ ane yelbɔnyɛre gyɛlebo. N la de la hakelɛ teɛ ne neɛ la neɛ zaa naŋ boɔrɔ a sori ŋa tɔ tuubu kyɛ pãã kpulli.

5.1 Peɛroo Kyoɔroo

A dori dɛndɛŋ manne wulee Ko Sinia Haae Sakuuri beebo zie la Ɔpa Wɛse Irigyin, Nandom Munisipal. A peɛroo wulee ka a Sakuuri ŋa piili la 1994 yuoni. A peɛroo ananso la ka o tõɔ baŋ karembiiri nyaabo kyaare Dagaare zannoo Ko Sinia Haae Sakuuri karenderi ata poɔ. A dori ayi manne wulee lɛ gambaŋ karegyuuri ane dansɛgerebɛ mine peɛroo kyaare a yelzu, karembiiri gyogo kyaare Dagaare zannoo. Dori ata meŋ manne wulee lɛ o naŋ tu soorebie zie kyɛ ka a yelpeɛraa toma tõɔ toŋ. A peɛrepeɛrɛ manne wulee lɛ o naŋ gyɛle yelpeɛraa soorebie ne a nɔ-iri. Dori anaare manne wulee soorebie mine ne nɔ-iri o naŋ nyɛ yi nempeɛre zie a vɛŋ ka a kyaane velaa. A yi karembiiri baaro gyennoo mannoo poɔ, a peɛrepeɛrɛ nyaabo la gyogo karembiiri naŋ taa ko Dagaare zannoo maŋ vɛŋ la ka ba paasebo ba maŋ maaleŋ e soŋ. A peɛrepeɛrɛ pãã la dɔre la karembiiri yi ba nɔ-iri ba naŋ tere kyaare ne gyogo soorebie ane daanoo soorebie bonso o nyɛ la ba kpoŋ gyogo ba naŋ taa kyaare Dagaare zannoo ba soma. 

5.2 Hakelteɛ

N taaba peɛrepeɛreba naŋ boɔrɔ ka ba peɛre yɛlɛ kyaare a yelzu ŋa, vuo gaŋɛɛ la ka a seŋ ka o pɔge. N na sɔre la ka ba eŋ faŋa kyɛ furi a vori ama;

 Wola ka boɔbo daanoo na baŋ leɛre karembiiri gyogo kyaare Dagaare zannoo?

 Wola ka eŋkyere daanoo na baŋ leɛre karembiiri gyogo kyaare Dagaare zannoo?

5.3 Kpulluu

Nembɛrɛ maŋ yeli ka yeltoloŋ kpaŋkpaŋ ba yaara yelmaaroŋ leɛbo. Kyɛ a balebo zaa N naŋ bala, wale-puri, nimi-furi na zaa poɔ N naŋ kpɛ baaroo zie la a kyɛ. N poɔ na pɛlle la ka karemamine ane bikaareba eŋ faŋa kyɛ maŋ dɔrɔ ba biiri ne tɔnɔ bee sieree ba naŋ na baŋ nyɛ yi Dagaare zannoo poɔ, kyɛ la vɛŋ ka ba baŋ ka ba boɔbo zaa na baŋ nyɛ la maaloo ka bana zanne Dagaare ka o kpɛ soŋ teseŋ zanne parɛɛ mine. A meŋ na soma la ka gɔbenɛnte meŋ kpɛ a yɛlɛ ama poɔ a vɛŋ ka karembie la karembie zaa baŋ zannoo parɛɛ zaa ane a ananso gaŋ a zaa ma kɔkɔre (Dagaare) zannoo a Sinia Haae Sakue poore.

## PEƐROO SOMMO YIZIE
Ali, K.K.M. (2016). Dagaare kɔkɔre bie bigruu, Salt and light publications.

Bodomo, A. (2000). Dagaare: Language of the world materials. Published in München Lincom Europa Press.

Ajzan, I. (1988). Attitudes, Personality and Behaviour. Dorsey Press.

Andoh-Kumi, K. (1997). Language Education policies. Ghana University Press.

Bamgbose, A (2000). Sociolinguistic in West Africa Magnus Huber University of Berlin: Walter de Gruyter. 

Buschenhofen, P. (1998). English Language attitudes of final year high school and first year University students in Papau New Guinea, Published in Asian Journal of English Language Teaching (AJELT). The Chinese University Press.

Encyclopedia, (200). . Retrieved 16/07/2024.

Federica, G. (2008). Multilingualism and language attitudes in Ghana. Preliminary. Hamburg University Press.

Guerini, F. (2007). Multilingualism and language attitudes in Ghana: A preliminary survey. A paper presented at the international symposium on bilingualism. www.isb6.org/static/programme.pdf. Retrieved 12/07/2024.

Gardner, R. C. (1985). Social Psychology and Second Language Learning: The role of attitudes and motivation. Edward Arnold Press.

Gardner, R. C., & Lambert, W. E. (1972). Attitudes and motivation in second language learning. Rowley, MA: Newbury House.

Kissau, S. (2006). Gender differences in second language motivation. Canadian Journal of Applied Linguistics. School of American Research Press. 

Masgoret, A-M, & Gardner, R. C. (2003). Attitudes, motivation, and second language learning: A meta-analysis of studies conducted by Gardner and associates. In Z. Dörnyei (Ed.), Attitudes, orientations, and motivations in language learning: Advances in theory, research, and applications. Malden, MA: Wiley Blackwell Publishing.

McKenzie, R. M. (2008). Social factors and non-native attitudes towards varieties of spoken English: A Japanese case study. International Journal of Applied Linguistics. Wiley-Blackwell Publishing. 

Owu-Ewie, C. (2006). The Language policy and planning, Sam-wood ventures. 

Owu-Ewie, C. & Edu-Buandoh, D. F. (2014). Living with negative attitudes towards the study of L1 in Ghanaian Senior High Schools (S.H.S). Academic Publishing House, Ltd 

Owu-Ewie, C. (2017). Language Situation and Planning. Sam-Woode LTD.

Oxford dictionary. Meaning of student. . Retrieved 14/07/2024.

UNESCO, (1988). Daily graphic No. 20329. Graphic Communication Group Ltd.Shaw, W. D. (1989). Asian student attitudes towards English in L.E Smith (Ed.), Readings in English as an international Language), Great Britain:/Pergamon press Ltd. 

Zainol Abidin, M. (2012). EFL students’ attitudes towards learning English language: Canadian Center of Science and Education (CCSE).